JAKU IBAN:Sada Bebuah
Tusun Ke-18 DALAM Tusun Ke-18 minggu tu kitai deka belematika tampung leka sada bebuah ‘Nesal Dudi Nadai Reti’ ti udah dichelak dalam Tusun Ke-17 minggu dulu nyin kemari. Batang penemu ti diselitka dalam Rentayan Ke-5 enggau Ke-6 tu, iya nya sekeda ari pekara ti udah patut penulis kereja, tang mih enda dikereja iya (tauka semina dikereja iya main-main) lebuh ke agi biak menya.  Ke banding, kampung, danau, tasik, bukit udah patut iya tujah, udah patut iya keranau, patut iya patau, patut iya layar, patut iya selam, patut iya tiki alai begigaka mudal pengidup tauka mudal mensia (munyi ti udah disebut ari pun nyin tadi); tang mih utai nya sekia nadai dikereja iya. Matak jaku pulai, bisi pan nya dikereja, tak dikereja pia-pia aja, dikereja main-main, tauka dikereja enda bendar – enggau jaku bukai, semuti nama dikereja. Nama kebuah iya pia? Kebuah iya pia, ketegal pengawa udu enda menuku, ulah sura-ura, pendiau empelita, dipanggung enggau pengelusu. Nya alai, nama pengujung? Sigi nadai pengujung bukai, kelimpah ari ke neribu pengidup ti sereba kurang, sereba nadai, merinsa mensena. Keba rentayan Ke-7 nyebut: Sigi bendar jaku pujangga pintar, lemambang berakal, ke nelah: Mensia tesat penunga, laban lembau betanya, Mensia kirat seranta, laban ngelusu begiga; Malu bekayuh, perau rarat; Malu betanya, pejalai tesat. Enggai ngansah, duku tumpul, Ngelusu, kelalah idup tepeliur Engkinjur bubur; Nesal dudi nama mih penyadi! Ngutuk diri nama mih reti! PEMESAI GUNA REBAK BIAK Ari sada bebuah “Nesal Dudi Nadai Reti” tu tadi, kitai tau berati sereta nyagam pemesai guna rebak biak (masa remaja, ku BM) enggi mensia siku-siku diisi enggau kereja enggau pengawa ti menyana, ke manah, ke menuku, ke mai penguntung, ngambika pengidup kitai menyana berega lebuh kitai nyau tuai besai. Nyadi tingkat sekalika status pengidup enggau pendiau kitai siku-siku lebuh nyau tuai, sigi betunjang sereta bepuku ari pemagas, pengerajin, pengeregas, pemintar, pengepas siku-siku kitai lebuh agi biak. Empa pemesai guna maya rebak biak tu diisi enggau pengawa kereja ti menyana, ke manah, ke menuku, ke mai penguntung, ngambika pengidup kitai menyana berega lebuh kitai nyau tuai besai, dia siku lemambang besai (penyair agung) bansa Jipun ke benama Daisaku Ikeda. Ku iya: “Enti aku tau ajih, sigi aku ajihka rebak biak aku nyadi ba pengujung umur, awakka semua ulih berarak betelesak baru, ulih nyulur nyelur baru.” Sepengudah kitai macha sereta ngupas ‘Nesal Dudi Nadai Reti’, kitai diatu lalu terus nyenguk segenteran sada bebuah ti bejuluk “Pengajar Tukang Tempa”. PENGAJAR TUKANG TEMPA Selamat pagi, Cikgu! Pagi dikumbai Cikgu, Lemai dikumbai Cikgu; Seharitu iya dikumbai pengajar, Pagila mega dikumbai pengajar; Lebuh agi idup dikumbai pengajar, Sepengudah mati mega dikangau pengajar. Nama pengajar nama tebilang, Pengajar seruran dikenang, Pengajar seruran dikemenang. Nama pengajar nama keramat, Jadika ubat, Jadika jimat! Pengajar ukai alang-alang orang, Selempandai Lumur 2 ke tebilang ke kitai orang, Gawa betempa taing rerentang: Dalam pala penemu besarang; Pengingat genap, nadai diketimpang, Perangai sikap, nadai pengerunggang, Disiplin menuku, nadai pengerabang. Sejarah, geografi, sains, matematik, penemu ngarang, Di mulut, di dilah sida betibang. Penemu dipelajar, sekeda ditengkebang, Ari buku beribu pampang, Mayuh ari peninggal guru cemerlang. Pengajar jelanan penemu ke bejuta pati, Beribu tapi, beratus anti: Filosofi psikoloji betaut di ati, Grammar istilah nepan di dilah, Jalai jaku bekupan di kuyu, Jaku sempama beterumbu di dada, Pemandai ngarang besarang di rang. Nyawa iya bisa bedilah santa, Mulut iya bungkan sebut, Atau jelapa kangau, Dilah temilah padah Ati iya peti pemereti, Lempuang jelanan rawang. Ku orang, kebuah pengajar sikap tebiat Laban iya ngembuan beruru batu empelawa mukat. Dilah iya nadai penusah nelah leka surat, Pemereti ati iya tajam mati, Pengingat iya serap serangkap. Indah lempedu empiras ulih iya pulas, Ati lalat ulih iya tungkap, Perut tuma ulih iya jila, Atau tungau ulih iya tekau, Untak lundung ulih iya tengung, Lempuang kemundang ulih iya sirang. Ajar pengajar enda sebarang telah, Pengelandik enggau penemu enda sengapa engkah, Pesan enggau jaku enda sebarang padah, Teladan enggau chunto nadai endur mantah; Tawa pengajar mayuh tujah, Pejalai pengajar beribu langkah; Ruang enggau maya serap ditengah, nadai dikelanjah; Aruh ga mayuh mensia nelah: “Pengajar enda nemu kelalah, Biar bekereja sampai rebah, Sempama sempun penenggau selumpung pundang Nunu diri, ngenerangka orang”. Pengawa pengajar ukai pengawa seina-ina’, ngerindang hari, Nurun nyungkap sebun ambun pagi, Pulai nyau lama lemai, silau hari, Tulang dipasang magang, Peluh nengkujuh nelusur daie; Ai dituntum, lauk dikulum, Asi dipanggum pakai bediri; Ngetu bediri, ngeju berenti pantang mali, Nadai beduli engkadah hari, Nganjung ati, ngepung mimpi, Nangkap niat, mulung penguji, Ngansau biau, ngamatka mimpi, Ngichaka techiri, sedura nama; Niri negika Rukunegara, Ngenyataka Filosofi Pelajar Bansa Malaysia; Nguluka mensia beserakup ati, Nyapai ekonomi ngulihka pengaya; Nyeridika generasi ke rebak dudi Ngerak pengelandik jari, pemandai ati Ngereja pengawa besekula, Ngambika semua bela di mua Lintang rata, nadai pengerunggang. BETAMPUNG Oleh JANANG ENSIRING 
See author's posts
